  Туспуктэм: Алексей Арзамасцев Майя Бывальцева Удмуртилэн шоркараз шулдыръяськонъёс 10-тӥ инвожое кутскозы. Со нуналэ Ижкарын Азбарлэн нуналэз ортчоз, 11-тӥ инвожое – Ёрослэн нуналэз, 12-тӥ инвожое – Карлэн нуналэз но Россилэн нуналэз. Со сярысь журналистъёслы «Центр активных коммуникаций» йжъюртлэн кивалтӥсез Евгения Сундукова вераз. Азбарлэн нуналэз 10-тӥ инвожое карысь азбаръёсын пӧртэм ужрадъёс ортчытозы. Асьсэос но бускельёссы понна шулдыръяськонъёс радъяны мылкыд карисьёслэн 30-лэсь трос куриськонъёс вуизы, вераз кар администрациысь лулчеберетъя но туризмъя управленилэн кивалтӥсез Татьяна Шитова. Вормонлы 40 ар ульчаысь 144 номеро коркалэн азбараз, кылсярысь, «Мисс двора» но «Мистер двора» вожвылъяськон ортчытозы. Гагарин нимо ульчаысь 21 номеро юртлэн азбараз шахматэн шудонъя, ӝӧквыл тениисъя, ӵужонъёсын хоккей шудонъя ӵошастконъёс радъялозы. Ёрослэн нуналэз 11-тӥ инвожое Ижын тямыс площадкаос ужалозы. Устинов ёросын улӥсьёс понна шулдыръяськонъёс вузкаронъя но шутэтсконъя «Столица» центр азьын ортчозы, Ленин ёросын – «Локомотив» стадионын но Калык творчествоя юрт вӧзын. Школьный скверын Первомай ёросын улӥсьёсты возьмало, Металлургъёслэн скверазы – Октябрь ёросысь. Вань площадкаосын концертъёс, мастер-классъёс, флешмобъёс но пӧртэм акциос радъяськозы. Озьы ик 11-тӥ инвожое 20 час 50 минутэ Александр Невскийлы сӥзем соборлэн тубатъёсыз вылын атайёслэн но пиослэн огазеям хорзы Россилэсь кункрезьзэ быдэстоз. « Туж шумпотӥськомы, акци борды элькунысь мукет каръёсын но ёросъёсын улӥсьёс но итӥськизы шуыса. 12-тӥ инвожое Можгаын 500 пала адями Россилэсь кункрезьзэ быдэстоз, Воткаын «Знамя» стадионын искусствоосъя нылпи школаосын дышетскисьёслэн но дышетӥсьёслэн огазеям хорзы озьы ик кунлэсь кункрезьзэ быдэстоз » Евгения Сундукова, «Центр активных коммуникаций» ужъюртлэн кивалтӥсез Ужрад Хоръёслэн бадӟым соборзы азьын ортчоз. Карлэн нуналэз 12-ти инвожое Карлэсь нуналзэ пусъён валтӥсь ужрадъёс Шор площадьын, Иж тыметлэн ярдураз, Кивалтэтлэн юртэз вӧзын, Ротонда азьын площадкаын радъяськозы. Тунсыко ужрадъёс пӧлын – нылъёс но нылкышноос пӧлын шахматэн огдыре шудонъя нырысетӥез «Ход королевы по-ижевски» (0+) сеанс. Отчы калыккуспо гроссмейстеръёс Зоя Северюхина, Александра Макаренко но Европалэн тужгес егитэз чемпионкаез Мария Носачёва пыриськозы. Ужрад 10 часын кутскоз но 13 часозь мыноз. 14 часын калыккуспо гроссмейстерен Алексей Чижовен шашкиен шудонъя «Путь в дамки» (0+) сеанс кутскоз. Радъясьёс пусъё, ӵошатскыны мылкыд карисьёс шашкиосты но шахматъёсты сьӧразы вайыны кулэ. Вормон скверын 11 часысен 17 часозь егитъёс понна спортъя «Голос улиц» ӵектос (0+) ужалоз. Со улсын боксъя, дзюдоя, 3х3 баскетболъя, бендрестлингъя, воркаутъя, ушуя, тхэквондоя мастер-классъёс ортчозы. 13 часысен 20 часозь Кызьпу арамаын «Ижкар Гербер» шулдыръяськон мыноз. 22 часысен 23 час 30 минутозь «Всё включено» ӵектосэ (0+) пыриськыны ӧтё. Ижкарын улӥсьёс но куноос понна Ижысь Vere Dictum рок-группалэн но Кировысь «Невский проспект» группалэн концертъёссы луозы. Озьы ик Шор площадьысь валтӥсь сцена вылэ Полина Гагрина потоз. Шулдыръяськонъёс 22 час 30 минутэ яркыт фейерверкен йылпумъяськозы. Тегъёс: Удмуртия Ижкар Карлэннуналэз Россилэннуналэз праздникъёс  